JUBILE วางเป้ารายได้ปี 63 โต 10% เน้นกลยุทธ์ขยายสาขาใหม่ดันยอดขายพุ่ง
JUBILE วางเป้ารายได้ปี 63 โต 10% เน้นกลยุทธ์ขยายสาขาใหม่ดันยอดขายพุ่ง
21 ก.พ. 2563

นางสาวอัญรัตน์ พรประกฤต ประธานเจ้าหน้าที่บริหาร บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE เปิดเผยว่า ผลประกอบการของบริษัทฯ งวดปี 2562 (1 มกราคม – 31 ธันวาคม 2562)  มีรายได้รวม 1,806.55 ล้านบาท เติบโตขึ้นกว่า 16.7% เมื่อเทียบกับช่วงเดียวกันของปีก่อนอยู่ที่ 1,548.15 ล้านบาท และมีกำไรสุทธิ 262.21 ล้านบาท เมื่อเทียบกับปี 2561 อยู่ที่ 191.19 ล้านบาท คิดเป็นการปรับเพิ่มขึ้น 37.1%
ขณะที่ผลประกอบการงวดไตรมาส 4/2562 บริษัทฯ มีรายได้รวม 512.13 ล้านบาท เติบโตขึ้น 20.8% เมื่อเทียบกับช่วงเดียวกันของปีก่อนอยู่ที่ 423.88 ล้านบาท และมีกำไรสุทธิ 80.55 ล้านบาท เพิ่มขึ้น 77.9% เมื่อเทียบกับงวดเดียวกันของปีก่อนอยู่ที่ 45.26 ล้านบาท
โดยในปี 2562 ที่ผ่านมา ถึงแม้สภาวะเศรษฐกิจค่อนข้างทรงตัว แต่บริษัทฯ ยังสามารถทำผลงานได้เกินเป้าหมาย ต้องนับว่าเป็นอีกปีหนึ่งที่ดีมากสำหรับ JUBILE ไม่ว่าจะเป็นยอดขาย หรือกำไรสุทธิ ซึ่งเกิดจากการวางแผนโดยการใช้เทคโนโลยีเข้ามาช่วยในการทำงาน นำดาต้ามาวิเคราะห์ และวางกลยุทธ์ รวมถึงการบริหารสินค้า และการบริหารจัดการลูกค้า ดังนั้น เมื่อเศรษฐกิจชะลอตัว ในการทำงานยิ่งต้องรอบคอบ และลงรายละเอียดเพิ่มมากขึ้น โดยการใช้ข้อมูลนำมาประมวลผลและวางกลยุทธ์ให้เป็นประโยชน์
“ผลงานปี 2562 ออกมาเป็นที่น่าประทับใจทั้งรายได้และกำไร จากกลยุทธ์การตลาด การนำเสนอผลิตภัณฑ์ที่นำสมัย ตอบโจทย์ลูกค้าในทุกกลุ่ม สร้างมิติใหม่ให้วงการเครื่องประดับเพชรได้อย่างดีเยี่ยม ตอกย้ำความเป็นผู้นำที่ได้รับการยอมรับในระดับสากล รวมถึงการบริหารจัดการต้นทุนที่ดี ทำให้ผลงานออกมาเป็นที่น่าพอใจ โดยเฉพาะในไตรมาส 4/2562 เป็นไตรมาสที่เติบโตที่สุดของปี และเติบโตกว่าช่วงเดียวกันของปีก่อน เนื่องจากมีการออกคอลเลคชั่นใหม่ JUBILEE LINE FRIENDS เพื่อขยายฐานลูกค้าใหม่และการจัดงาน The Legendary of Carat 2019
ประกอบกับเป็นช่วงเทศกาลเฉลิมฉลอง จึงส่งผลให้มีการจับจ่ายใช้สอย และซื้อของขวัญ อีกทั้งบริษัทฯได้ขยายช่องทางจำหน่ายผ่านทาง E-Commerce เพิ่มขึ้น และความสำเร็จในการวางกลยุทธ์ทางการตลาดและออกโปรโมชั่นต่าง ๆ ร่วมกับทางห้างสรรพสินค้า ทำให้การจับจ่ายใช้สอยในช่วงเทศกาลปีใหม่ยังมีความคึกคักพอสมควร” นางสาวอัญรัตน์ กล่าว
ขณะที่กำไรของบริษัทฯ ในปีที่ผ่านมา มีอัตราการเติบโตที่สูงกว่าอัตราการเติบโตของรายได้ มีสาเหตุจากการบริหารจัดการต้นทุนวัตถุดิบ ด้วยการวางแผนในการสั่งซื้ออย่างรอบคอบ และการสั่งซื้อเป็นจำนวนมาก ทำให้มีอำนาจในการต่อรอง ประกอบกับการบริหารอัตราแลกเปลี่ยน ส่วนค่าใช้จ่ายในการขายและบริหาร (SG&amp;A) สามารถควบคุมได้ดี เนื่องจากเราใช้ดาต้าในการบริหารจัดการ ส่งผลให้ความสามารถในการทำกำไร (Net Profit) เติบโตขึ้น
อย่างไรก็ตาม เพื่อเป็นการตอบแทนผู้ถือหุ้น ที่ประชุมคณะกรรมการบริษัทฯ มีมติอนุมัติการจัดสรรเงินกำไรจากผลประกอบการครึ่งหลังของปี 2562 เพื่อจ่ายปันผลให้แก่ผู้ถือหุ้นเพิ่มเติมในอัตราหุ้นละ 0.49 บาท รวมเป็นเงินทั้งสิ้น 85.39 ล้านบาท โดยกำหนดรายชื่อผู้ถือหุ้นที่มีสิทธิรับเงินปันผล วันที่ 11 พฤษภาคม 2563 และจ่ายปันผลวันที่ 21 พฤษภาคม 2563 นี้ จากก่อนหน้านี้ ที่ประชุมคณะกรรมการบริษัทฯ อนุมัติจ่ายเงินปันผลระหว่างกาล จากผลการดำเนินงานของบริษัทฯ งวดครึ่งปีแรกของปี 2562 ในอัตราหุ้นละ 0.42 บาท เป็นที่เรียบร้อยแล้ว รวมทั้งปี 2562 JUBILE ได้จ่ายปันผลตอบแทนผู้ถือหุ้นไว้ที่อัตราหุ้นละ 0.91 บาท ตอกย้ำเป็นหุ้นปันผลสร้างผลตอบแทนที่ดีให้แก่นักลงทุน
ด้านแผนธุรกิจในปี 2563 นี้ บริษัทฯ ตั้งเป้ารายได้เติบโตประมาณ 8-10% จากปี 2562 จากการออกผลิตภัณฑ์ใหม่ ๆ  รวมถึงการมอบสิทธิพิเศษแก่ลูกค้า โดยจะเน้นการทำเรื่อง CRM สร้างประสบการณ์ที่แตกต่างให้กับลูกค้า อีกทั้งมีแผนจะขยายสาขาเพิ่มอีก 2-3 แห่ง จากปัจจุบันมีอยู่ 131 แห่ง มูลค่างบลงทุนแห่งละประมาณ 5-8 ล้านบาท
“กลยุทธ์การเติบโตในปีนี้ เราจะเน้นการเพิ่มยอดขายสาขาเดิมและการขยายสาขาใหม่ เนื่องจากปีที่ผ่านมา รายได้มีการเติบโตถึง 16.7% โดย 14.72% มาจากการเติบโตของยอดขายสาขาเดิม (Same Store Sales Growth) และอีก 2.23%  มาจากการขยายสาขาใหม่ ดังนั้นในปีนี้ บริษัทฯจะเพิ่มการเติบโตของยอดขายจากสาขาเดิมให้มากขึ้นไปอีก โดยในปัจจุบันบริษัทฯ มองว่ายังไม่ได้ใช้พื้นที่ในสาขาเดิมให้เกิดความคุ้มค่าอย่างเต็มที่ จึงมองว่าเป็นโอกาสในการต่อยอดธุรกิจในสาขาเดิม ควบคู่การขยายสาขา ดันยอดขายปีนี้ให้เป็นไปตามเป้า” นางสาวอัญรัตน์ กล่าว